Spørsmål til høring

Vi forventer ikke at dere svarer på alle spørsmålene. Noen av spørsmålene er i hovedsak rettet mot offentlig sektor som tilbyr data, mens andre spørsmål er rettet mot brukere av dataene (næringsliv, forskning, presse, sivilsamfunn, osv.). Dere kan svare på spørsmålene som er relevant for dere.

Høringen er åpen, og alle kan sende inn innspill. Rådet ber om at svar sendes inn ved hjelp av denne svarmalen.

Navn, enten på virksomheten du representerer, eller deg som privatperson:
Skriv her: 
Direktoratet for høyere utdanning og kompetanse 

Hva beskriver best deg/dere som avsender:

☒  Offentlig virksomhet (statlig, kommunal eller fylkeskommunal)
☐  Næringsliv (privat virksomhet eller bransjeorganisasjon)
☐  Forskning eller utdanning
☐  Presse eller medier
☐  Sivilsamfunn eller interesseorganisasjon
☐  Privatperson
☐  Annen – Beskriv gjerne her:

Veilederens relevans og nytteverdi
På hvilken måte kan veilederen være nyttig for offentlige virksomheter som tilgjengeliggjør data?
Skriv inn svaret deres her: 
Veilederen har som mål å gi retningslinjer for hvordan data finansiert av offentlige midler i den enkelte offentlige virksomhet bør tilrettelegges og tilgjengeliggjøres. Konkrete råd i en slik veileder kan brukes av virksomhetene i arbeidet med forvaltning av dataene. 
Veilederen bidrar til å skape større forståelse for hva som er viktig for å kunne dele data på en måte som gjør det enkelt for potensielle konsumenter å finne, forstå, vurdere bruk og eventuelt å ta dataene i bruk. Veilederen peker på viktigheten av gode metadata og FAIR-prinsippene for å oppnå nettopp dette, og det er et godt utgangspunkt for at virksomheter som skal dele data forstår hvilke kapabiliteter virksomheten må ha for å ivareta dette.
På den andre siden mener vi veilederen blir for lite konkret i noen tilfeller, blant annet rundt identifikatorer for data (12. Bruk faste adresser og unike identifikatorer). Her er det ikke nødvendigvis veilederen som er problemet, men heller ressursen det vises til på Digdir sine sider, som beskriver hvordan slike kan bygges opp ved å peke på ulike standarder. Her er det et behov for at Digdir tar et ansvar for å tilby en tjeneste for tildeling av IRI’er som virksomhetene kan bruke når de skal lage unike identifikatorer som også inneholder peker til ressursene de identifiserer. Vi vet at dette vurderes av Digdir. Det ville styrket veilederen hvis den kunne vise til en slik tjeneste.
Et sentralt mål er at data skal være enkle å finne, forstå og ta i bruk. Rådet ønsker særlig innspill fra virksomheter og personer som bruker data fra offentlig sektor. 
Dekker veilederen de behovene dere har som brukere av offentlige data? Er det viktige brukerbehov som ikke er omtalt?
Skriv inn svaret deres her: 
I tillegg til at virksomhetene skal tilrettelegge alle data de innehar, bør det påpekes en plikt for virksomhetene til å tilrettelegge data også fra datakilder/registre som eksisterer, men ikke deler data pr. i dag og som er etterspurte. Veilederens vekt på FAIR-prinsippene vil, under forutsetning at datainnehavere som deler data følger prinsippene, vil gi konsumentene godt grunnlag for å finne, forstå og ta i bruk dataene. En utfordring er imidlertid at både datatilbydere og datakonsumenter må etablere grunnleggende forståelse av FAIR-prinsippene for å kunne realisere verdien av dem. Konkrete eksempler på bruk av FAIR-prinsippene ville vært til stor hjelp her.
Hva kan man gjøre i offentlig sektor gjøre for å sikre at veilederen blir tatt i bruk og har en positiv effekt?
Skriv inn svaret deres her:
Vi anbefaler at det henvises til veilederen ved omtale av tilgjengeliggjøring av data. Det kan sikre synlighet av veilederen der offentlige data og metadata publiseres og er beskrevet som en forklaring på hva som er tenkt mht. offentlige data. Det bør tilbys kurs i praktisk anvendelse av veilederen, med konkrete eksempler på beskrivelse og publisering av metadata i data.norge.no, hvordan API’er utformes, og data lastes ned via API eller som filnedlasting. Digdir bør tilby en «sandkasse» for dette med syntetiske data som kan benyttes for å teste ut datadeling, både for datatilbydere og datakonsumenter.
Rådet foreslår at veilederen erstatter Retningslinjer ved tilgjengeliggjøring av offentlige data (lenke til regjeringen.no). Rådet mener at en veileder er mer fleksibel og enklere å holde oppdatert. Samtidig kan en veileder oppfattes som mindre forpliktende enn et rundskriv og/eller retningslinjer.  Hvilke fordeler og ulemper ser dere med at det er en veileder fremfor retningslinjer?
Skriv inn svaret deres her: 
Bruk av veileder i stedet for retningslinjer kan signalisere at offentlige anbefalinger ikke vektlegger stor påvirkningskraft mht. datadeling og måten offentlige data bør forvaltes av virksomhetene. Det burde kanskje vært stilt krav til innehaver av offentlige data om en tilgjengelig rapport hos datatilbyder som sier noe om virksomhetens grad av gjennomføring av anbefalinger og retningslinjer for deling av offentlig data. Dette fordi det er nyttig for alle tilbydere av offentlige data å kunne følge praksis hos andre datatilbydere. Dette kan øke kunnskap og tempo i prioritering av tilgjengeliggjøring av offentlige data. En veileder vil først komme til nytte når det oppstår konkrete behov i virksomheter som skal begynne å dele data. For å komme dit er det behov for sterkere styring og krav til virksomhetene om å dele data.
Skillet mellom krav og anbefalinger
Veilederen skiller mellom gjeldende og kommende rettslige krav på den ene siden, og anbefalinger for god praksis på den andre siden. Rådet ønsker innspill på om denne balansen er hensiktsmessig og forståelig.
Er forskjellen på krav og anbefalinger hensiktsmessig og forståelig? Er det anbefalinger som i realiteten er krav, og i så fall, etter hvilket regelverk?
Skriv inn svaret deres her:
Det er uklart hva som er krav i en veileder.  Vi leser om prinsipper og tilrådinger, mener man at disse er krav? Skillet mellom en veileder og retningslinjer er at en veileder anbefaler og at en retningslinje stiller krav. Man må kanskje velge form etter ønsket ambisjonsnivå. Forskrift/lov er nevnt for noen data og i noen sammenhenger. 
Vår generelle erfaring etter å ha jobbet intensivt med å fremme arbeidet med Orden i eget hus og datadeling i kunnskapssektoren i flere år under KUDAF-programmet, er at frivillighet er ensbetydende med at datadeling blir prioritert bort, uten at det gir konsekvenser. Det bør vurderes om det er behov for å stille strengere krav for å få datadeling til å skje, men også vurdere (del-) finansiering for å stimulere arbeidet i en startfase i virksomhetene for å etablere nødvendige kapabiliteter.
FAIR-prinsippene
Veilederen viser til de internasjonale FAIR-prinsippene. FAIR står for Findable, Accessible, Interoperable, Reusable. Dette er en større endring sammenlignet med de nåværende retningslinjene ved tilgjengeliggjøring av offentlige data. Rådet har selv definert ambisjonsnivåene, som en hjelp for offentlige virksomheter når de skal vurdere hvilke prinsipper de bør etterleve.
På hvilken måte har det en verdi for databrukere om offentlig sektor i større grad etterlever FAIR-prinsippene? Eventuelt hvis det ikke har verdi, hvorfor ikke? Er FAIR-prinsippene gjennomførbare og mulig å etterleve for offentlige virksomheter som deler data?
Skriv inn svaret deres her:
 Vi viser til tidligere tilbakemeldinger der FAIR er nevnt. FAIR vil ha stor verdi under forutsetning at alle aktørene som inngår i datadeling forstår hvordan de skal brukes. Som tidligere nevnt bør Digdir ta et ansvar for tildeling av globalt unike, persistente identifikatorer gjennom en nasjonal tjeneste som gjør det enkelt å få tildelt slike identifikatorer ved publisering av metadata og tilrettelegging av data for deling. Veilederen bør vise til denne tjenesten, når den er etablert. I et innlegg ved HK-dir i Arena for datadeling og informasjonsforvaltning om FAIR-prinsippene 3. juni 2026 (https://www.digdir.no/informasjonsforvaltning/fagleg-arena-datadeling-og-informasjonsforvaltning/8149) , var dette tema og på slutten av innlegget fortalte representanter fra Digdir om et arbeid de hadde satt i gang knyttet til slike identifikatorer.
FAIR- prinsippene gir retning for ambisjoner og bruke mht. offentlige data. Har rådet andre ambisjoner enn dette? Skal offentlige virksomheter selv velge å følge prinsippene eller er det en forventning utfra rådene at virksomheten bør følge det som skisseres i veilederen? 
Er rådets ambisjonsnivåer for FAIR-prinsippene forståelig og hensiktsmessig? Bør ambisjonsnivået justeres for noen av prinsippene, og i så fall hvilke og hvordan?
Skriv inn svaret deres her:
Vi synes ambisjonsnivåene er fornuftige og vil gjøre det enklere å komme i gang med å bruke deler av FAIR-prinsippene, og gjennom det øke forståelse for betydningen og bruken av dem. Vi vil dog anbefale at dette kravet i kolonnen for Middels ambisjonsnivå; «F1: Data har en globalt unik og varig identifikator», flyttes til kolonnen for Lavt ambisjonsnivå. Dette er nødvendig for å skape konsistens mellom dataidentifikatorer i metadata som beskriver reelle data. Dette vil forhindre at det er nødvendig å endre allerede publiserte metadata når reelle data får tildelt globalt unike og persistente identifikatorer i etterkant. Dette tydeliggjør behovet for å få på plass en tjeneste for tildeling av slike identifikatorer raskt. Se innspill om dette tidligere i vårt svar.
Prinsippene omsatt i praksis skape noen spørsmål som veilederen med fordel kan adressere og klargjøre for offentlige virksomheter:
F1: Metadata og data har en globalt unik og varig identifikator: hvis denne er tilgjengelig.	Comment by Per Hovde: Ja, det er mulig, men krever et regime for utstedelse av slike, og det finnes det mange av både for virksomheter, personer og datasett/publikasjoner
A1: er det mulig at data skal utveksles via en protokoll: protokoll er et uklart uttrykk i denne sammenhengen og praksis bør forklares i veilederen. 	Comment by Per Hovde: Dette viser vel bare at veilederen blir litt for teknisk og jeg forstår godt at dette er vanskelig å forstå. Det gjelder nok flere som skal bruke denne veilederen.
Protokoll betyr i denne sammenheng et veldefinert format for dataene som overføres slik at mottaker forstår hvordan dataelementer overføres. Dette beskrives som en del av API-beskrivelsen og er maskinlesbart og menneskelesbart. Hvis det skal beskrives så teknisk som dette, bør det være eksempler som synliggjør hva dette betyr i praksis.
A2: vedlikehold av opplysninger om metadata i lang tid etter at dataene ikke lenger er tilgjengelige: hva er lang tid? 
I3: spesifiserte referanser til andre metadata og data: i hvilken grad dette forventes bør omtales i veilederen. Oversikt over egne data er et mål, men å ha oversikt over alle andre sine data kan virke uoverkommelig.
R1.2: Metadataenes og dataenes opphav og historikk er beskrevet i detalj: dette er i praksis ikke alltid mulig for “gamle” data.
Er oversettelsene av prinsippene forståelig, og gjengir de meningsinnholdet fra originalspråket, engelsk? Hvilken norsk oversettelse av “Findable” er mest dekkende og presis - “gjenfinnbar” eller “søkbar”? Er det andre begreper som bør vurderes?
Skriv inn svaret deres her: 
Oversettelse fra det rike engelske språket til norsk byr ofte på utfordringer. Oversettelsen av Findable til «gjenfinnbar» er litt upresis da det strengt tatt betyr å finne igjen noe du tidligere har funnet. Findable går mer på å oppdage noe du ikke visste fantes. Dette er nøkkelen til å skape innovasjon gjennom å oppdage nye data. Begrepet «søkbar» er mer knyttet til en metode for å finne noe første gang / gjentatte ganger. “Søkbar” kan skille begrepet fra “gjenbrukbar” som brukes om reusable-prinsippet. Et nytt begrep kan være «oppdagbar», hverken gjenfinnbar eller “oppdagbar” er offisielle norske ord ifølge Språkrådet så vidt vi kan se. 
Andre innspill
Vi ønsker også innspill som ikke dekkes av spørsmålene over. Dette kan være synspunkter på enkeltpunkter i veilederen, forhold vi ikke har spurt om, eller andre perspektiver dere mener er relevante.
Er det noe i veilederen dere ønsker å kommentere spesifikt, bruker dere gjerne overskriftene og nummereringen fra veilederen.
Skriv inn svaret deres her:
“Gjennom å synliggjøre dataene bidrar beskrivelsene, eller metadataene, til å skape etterspørsel etter data. Basert på etterspørselen kan virksomheten prioritere hvilke data den tilrettelegger for deling.” jf. Kommentar i Punkt 1. Det er vel også en erkjennelse jf. våre tidligere kommentarer at også andre faktorer som vil påvirke dette arbeidet som f.eks. ressurser. 

Pkt. 6 i veilederen: Tilby data uten brukerregistering
Det bør stå “Tilby åpne data uten brukerregistrering”. 
For de fleste forvaltningsinstitusjoner vil det være krav for registrering av databruker for å få tilgang til f.eks. individdata fordi formålet for å få tilgang til dataene skal oppgis, det finnes som regel krav i den tekniske løsningen for å skjerme individdata og i leveransen av individdata. Åpenhet bør derfor avhenge av identifiseringsnivået i dataene. 
Åpne apièr regulerer tilgangen til type data og tilgangen krever ikke identifisering. Type data vil derfor påvirke grad av brukerregistrering. Derfor bør tittel og tekst nyansere for type data i dette punktet. 

Generelle kommentarer
Veilederen synes å være litt på siden av mandatet for Dataprioriteringsrådet som er beskrevet på Digitaliseringsdirektoratets nettsider. Dataprioriteringsrådet skal primært vurdere og anbefale hvilke data som skal deles basert på gevinstpotensial og etterspørsel. Veilederen, slik vi oppfatter den, berører i liten grad det temaet. I stedet peker veilederen på hvordan data skal beskrives og deles, og er først og fremst en videreutvikling og en mer up-to-date versjon av Regjeringens «Retningslinjer ved tilgjengeliggjøring av offentlige data» som den nye veilederen er ment å erstatte. Veilederen viser til Veileder for Orden i eget hus som har eksistert lenge, og som i liten grad synes å ha fungert, basert på hvor liten andel av offentlige data det er publisert metadata om i data.norge.no. En veileder for deling av data bør klargjøre grunnleggende forutsetninger for å gjøre deling av data mulig, ut over det mer tekniske fokuset som bl.a. Digdirs veileder for Orden i eget hus har. Se neste avsnitt for en nærmere utdyping av dette.
Manglende ressursveiledning der veilederen henviser videre
I punkt 1 i veilederen (Dokumenter datasettene) vises det til at arbeidet med å dokumentere data «bør basere seg på veileder for orden i eget hus» (OiEH). Vi vil peke på at OiEH-veilederen selv identifiserer koordinering, kompetanse og kontinuerlig forvaltning som forutsetninger for arbeidet (jf. Steg 1: Planlegge), men ikke gir konkret veiledning for virksomheter der disse forutsetningene ikke er på plass, for eksempel der arbeidet i praksis bæres av én koordinator uten dedikert stillingsressurs.
Siden tilgjengeliggjøringsveilederen bygger videre på OiEH som grunnlag for et krav (dataforvaltningsloven § 10), arves dette gapet inn i tilgjengeliggjøringskravene. Vi mener veilederen ville stått seg på en tydeligere anerkjennelse av at dokumentasjonsarbeidet forutsetter en type kapabilitet mange virksomheter ikke har på plass, og at manglende avklaring av dette er en reell risiko for etterlevelse, ikke bare en gjennomføringsdetalj.
En viktig forutsetning for at datadeling faktisk fungerer i praksis, er at virksomheten har dedikerte ressurser for informasjonsforvaltning og datadeling. Dette er en kontinuerlig oppgave som forvaltes av tverrfaglige team som favner alle aspektene ved å forvalte og dele data. Dette behovet burde vært tydeliggjort i veilederen som en forutsetning for arbeidet.
For virksomheter som ikke har en slik rigg på plass, blir det en krevende oppgave for Dataprioriteringsrådet å vurdere kost/nytte aspektene av å tilrettelegge, forvalte og dele data fra virksomheten. 
Prioritering basert på etterspørsel forutsetter et databrukermiljø som ikke alltid finnes
Veilederen peker selv på at det er vanskelig for en virksomhet å vurdere potensialet i egne data og kjenne til bruksområdene, og at prioritering bør skje basert på etterspørsel. For virksomheter uten et etablert databrukermiljø eller synlig etterspørsel, gir veilederen få konkrete grep for hvordan en slik etterspørsel kan fremkalles eller kartlegges i praksis. Et kort avsnitt med eksempler på hvordan virksomheter kan avdekke latent etterspørsel, uten å vente på at brukere selv tar kontakt, ville styrket veilederens praktiske verdi.
Det er fint at veilederen peker på viktigheten av metadata som beskriver de reelle dataene virksomheten innehar, og at disse deles selv om virksomheten ikke har klargjort selve dataene for deling. Utfordringen i dag er at svært få gjør dette, selv om dette har vært et krav i Digitaliseringsrundskrivet siden 2019. Dette indikerer at Digitaliseringsdirektivet ikke blir fulgt, uten at det medfører sanksjoner overfor virksomhetene. Vi mener Digitaliseringsdirektivet som virkemiddel for digitalisering står for svakt, og at det må sterkere styring fra myndighetenes side for å ivareta målsetningene med direktivet. Dette vil også forsterke rollen til Dataprioritetsrådets veileder.

